 Na CHARLES WASONGA KWA muda wa miezi tisa kwanzia sasa hadi bunge jipya litakapoapishwa, wabunge watakuwa wakipata mshahara bila kutekeleza majukumu yao ya kutunga na kupitisha sheria. Katika kipindi hicho, shughuli za Bunge la Kitaifa na Seneti zitatizika pakubwa wabunge wengi watakapojitosa katika kampeni za mapema kwa ajili ya uchaguzi mkuu ujao. Hali inatarajiwa kuwa mbaya zaidi mabunge hayo yatakaporejelea vikao Januari 15 mwaka ujao kampeni zikitapokuwa zimeshika kasi zaidi. Hii ni licha ya kwamba, wabunge na maseneta watakuwa na kibarua kikubwa cha kupitisha miswada yenye umuhimu kwa wananchi kama vile mswada unaolenga kupunguza bei ya mafuta. Aidha, wabunge na maseneta watahitajika kushughulikia Mswada kuhusu Ugavi wa Fedha (DORB) na Bajeti ya Kitaifa itakayosomwa Aprili badala ya Juni 2022 kama kawaida. Baadhi ya wabunge na maseneta wamekuwa wakiandamana na vinara wa vyama ambao wanaomezea mate kiti cha urais na kupuuza shughuli za mabunge pamoja na kamati. Vinara hao ni; Naibu Rais William Ruto, kiongozi wa ODM Raila Odinga na wale wa muungano wa One Kenya Alliance (OKA); Kalonzo Musyoka, Musalia Mudavadi, Moses Wetang’ula na Gideon Moi. Hii ni licha ya kwamba, wabunge hawa hulipwa mishahara minono, na marupurupu, ya hadi Sh1 milioni, kila mwezi. Vile vile, Tume ya Mishahara (SRC) imependekeza kuongeza mishahara ya wabunge kwa hadi asilimia 14. Katika Seneti, Spika Kenneth Lusaka amekuwa na wakati mgumu kuendesha shughuli za bunge hilo kutokana na ukosefu wa idadi ya kutosha ya maseneta. Kulingana na sheria za bunge hilo, sharti kuwe na angalau maseneta 15 kati ya 67, ukumbini kabla ya shughuli rasmi kuanza. Katika vikao vya kamati, panahitajika angalau maseneta watatu kabla ya shughuli kuanza. “Shida ya ukosefu wa idadi tosha ni kero kuu katika Seneti na Bunge la Kitaifa. Hali hii inaathiri pakubwa hata shughuli za kamati. Chanzo cha shida hii ni kampeni za mapema. Ni suala kuu na sijui tutalishughulikia vipi,” akasema kiranja wa wachache katika seneti, Mutula Kilonzo Junior ambaye pia ni seneta wa kaunti ya Makueni. Mnamo Oktoba 19, mwaka huu Spika Lusaka alilazimika kutoa taarifa katika bunge hilo akitaka kiongozi wa wengi Samuel Poghisio, mwenzake wa wachache James Orengo na viranja wa pande zote kuwashauri wanachama wao wahudhurie vikao ili kupunguza mrundiko wa miswada. “Kwa hivyo, naamuru viongozi wa pande zote kutumia mbinu zozote kadri ya uwezo wao kuhakikisha idadi hitajika ya maseneta wanahudhuria vikao. Kuna miswada mingine yenye umuhimu wa kitaifa ambayo bunge hili linahitaji kupitisha kabla ya likizo ya Krismasi,” akasema Bw Lusaka. Lakini siku moja baada ya Spika huyo kutoa amri hiyo, kikao cha Kamati ya Seneti Kuhusu Masuala ya Kisheria kiliahirishwa baada ya mwenyekiti wake, Okong’o Omogeni kuwasubiri wanachama kwa zaidi ya dakika 45 bila kufika. Kamati hiyo ilikuwa imeratibiwa kukutana na wadau muhimu, akiwemo mwenyekiti wa Tume Huru ya Uchaguzi na Mipaka (IEBC) Wafula Chebukati kushughulikia miswada miwili inayolenga kuifanyia marekebisho Sheria ya Uchaguzi. “Nasikitika kuwa hatuwezi kuendelea katika sababu hatuna idadi tosha ya wanachama. Nadhani wengi wao walisafiri mashambani kwa shughuli zao za kampeni,” Bw Okong’o ambaye ni Seneta wa Nyamira akawaambia wadau hao, baadhi yao ambao walikuwa wamesubiri mkutano huo kwa zaidi ya saa mbili. Kinaya ni kwamba, mmoja wa wanachama wa kamati hiyo ni kiongozi wa wachache James Orengo. Mwanasiasa huyu mkongwe ameonyesha nia ya kuwania Ugavana wa kaunti yake ya Siaya. Mchanganuzi wa masuala ya uongozi Barasa Nyukuri anasema wabunge na maseneta ambao wamekuwa wakikwepa majukumu yao katika mabunge hayo mawili ni mzigo kwa walipa kodi. Anahofia kuwa hali itakuwa mbaya zaidi watakaporejelea vikao mwaka wa 2022 “kwa sababu wengi watakuwa wakijiandaa kwa michujo katika vyama vyao,” “Hilo bila shaka litaathiri shughuli muhimu ya utayarishaji bajeti ya kitaifa,” anaongeza. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  